Il-Kanonku Joe Abela B.A. (Hons.) D. huwa l-istoriku ewlieni dwar iż-Żejtun u l-wirt tieghu. Permezz tar-riċerka professjonali u studji tiegħu għandna stampa ċara tal-wirt storiku, soċjali, reliġjuż u edukattiv taż-Żejtun tul dawn l-aħħar sitt mitt sena. Tana wkoll tagħrif mill- aktar interessanti dwar iż-Żwieten l-aktar prominenti tul dawn is-snin. Huwa għalhekk xieraq li f'din is-sena ċentinarja nwasslu ftit mit-taghrif li ġabar dwar il-wirt artistiku b'konnessjoni ma' Santa Katerina kemm f'Malta kif ukoll fiż-Żejtun. Dan biex infakkru l-ġieħ lejn Santa Katerina V.M. u b'ħajr lill-Kanonku Joe Abela għall-impenn kostanti tiegħu b'riżq wirt iż-Żejtun. Dun Joe Abela twieled fiż-Żejtun fl-1931 fi ħdan familja li rat membri tagħha fost l-ewwel soċi ta' l-Għaqda Banda Żejtun. Wara li spiċċa l-istudji tiegħu fil-Liċeo, kompla fl-Università ta' Malta, fejn iggradwa B.A. (Hons.) fil- Lingwa u Letteratura Ingliża u Lic. D. fit-Teoloġija. Ġie ordnat saċerdot fl-1956 u kompla l-istudji tiegħu fl-Università Gregorjana, Ruma, fejn iggradwa fl-Istorja tal-Knisja. Dun Joe għallem l-Ingliż u l-Istorja ta' Malta u ta' l-Ewropa għal aktar minn tletin sena fis-Seminarju, u l-Istorja fil-Kolleġġjata ta' Bormla, fejn illum għandu l-kariga ta' penitenzier. L-Istorja taż-Żejtun u tal-Knisja Maltija minn dejjem kienu s-suġġetti l-aktar għal qalbu. Għalhekk hu kiteb numru kbir ta' artikli fuq dawn is-suġġetti. Barra minn hekk, hu ppubblika diversi monografiji, bħal Il-Parroċċa taż- Żejtun fis-Seklu XV u Iż-Żejtun Mitt Sena Arċipretali. Hu wkoll l-awtur tal-ktieb 300 Sena Ilu, li jittratta dwar it- tqegħid ta' l-ewwel ġebla tal-knisja parrokkjali taż-Żejtun fl-1692, u tal-ktieb Mitt Sena Ilu f'M'Xlokk, dwar il-ħajja f'Marsaxlokk meta dan ġie mwaqqaf bħala parroċċa għadlih, indipendenti minn dik taż-Żejtun, fl-1897, Marsascala, l-istorja ta' Wied il-Għajn, u Triqat iż-Żejtun. Ippubblika Il-Ġimgħa l-Kbira f'Bormla f'erba' lingwi u hu traduttur ta' l-Ingliż tas-serje Teżori fil-Knejjes Maltin. Fl-2000 il-Kunsill Lokali taż-Żejtun onora lill-Kanonku Joe Abela b'Ġieħ iż-Żejtun.